CELEX: 32008R0180
Language: el
Date: 2008-02-28 00:00:00
Title: Κανονισμός (ΕΚ) αριθ. 180/2008 της Επιτροπής, της 28ης Φεβρουαρίου 2008 , σχετικά με το κοινοτικό εργαστήριο αναφοράς για τις νόσους των ιπποειδών πλην της πανώλους των ιπποειδών και για την τροποποίηση του παραρτήματος VII του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου

29.2.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 56/4
            
         
      ΚΑΝΟΝΙΣΜΌΣ (ΕΚ) αριθ. 180/2008 ΤΗΣ ΕΠΙΤΡΟΠΉΣ
   
   της 28ης Φεβρουαρίου 2008
   σχετικά με το κοινοτικό εργαστήριο αναφοράς για τις νόσους των ιπποειδών πλην της πανώλους των ιπποειδών και για την τροποποίηση του παραρτήματος VII του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 90/426/ΕΟΚ του Συμβουλίου, της 26ης Ιουνίου 1990, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών (1), και ιδίως το άρθρο 19 σημείο iv),
   τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (2), και ιδίως το άρθρο 32 παράγραφος 5,
   Εκτιμώντας τα ακόλουθα:
   
               (1)
            
            
               Η οδηγία 90/426/ΕΟΚ καθορίζει τους όρους υγειονομικού ελέγχου που διέπουν τη διακίνηση ζωντανών ιπποειδών μεταξύ κρατών μελών και τις εισαγωγές ζωντανών ιπποειδών στην Κοινότητα από τρίτες χώρες.
            
         
               (2)
            
            
               Σύμφωνα με το άρθρο 19 σημείο iv) της οδηγίας 90/426/ΕΟΚ, η Επιτροπή μπορεί να ορίζει κοινοτικό εργαστήριο αναφοράς για μία ή περισσότερες από τις νόσους των ιπποειδών που αναφέρονται στο παράρτημα Α της εν λόγω οδηγίας. Επιπλέον, προβλέπει ότι η Επιτροπή καθορίζει τις λειτουργίες, τα καθήκοντα και τις διαδικασίες συνεργασίας με τα εργαστήρια που είναι υπεύθυνα για τη διάγνωση των λοιμωδών νόσων των ιπποειδών στα κράτη μέλη.
            
         
               (3)
            
            
               Μετά την ολοκλήρωση της σχετικής διαδικασίας επιλογής, το εργαστήριο που πρώτευσε, ήτοι η Agence Française de Sécurité Sanitaire des Aliments (AFSSA), με το ερευνητικό της εργαστήριο για τις παθήσεις και τις νόσους των ζώων, που εδρεύει στο Maisons-Alfort (Γαλλία), και το ερευνητικό της εργαστήριο για τις παθήσεις και τις νόσους των ιπποειδών, που εδρεύει στο Dozulé (Γαλλία), πρέπει να οριστεί κοινοτικό εργαστήριο αναφοράς για τις νόσους των ιπποειδών, πλην της πανώλους των ιπποειδών, για περίοδο πέντε ετών με αφετηρία την 1η Ιουλίου 2008.
            
         
               (4)
            
            
               Ο κανονισμός (ΕΚ) αριθ. 882/2004 ορίζει τη γενική αποστολή, τα καθήκοντα και τις απαιτήσεις για τα κοινοτικά εργαστήρια αναφοράς σε σχέση με τα τρόφιμα, τις ζωοτροφές και την υγεία των ζώων. Τα κοινοτικά εργαστήρια αναφοράς για την υγεία των ζώων και για τα ζωντανά ζώα παρατίθενται στο κεφάλαιο II του παραρτήματος VII του εν λόγω κανονισμού. Το οριζόμενο κοινοτικό εργαστήριο αναφοράς για τις νόσους των ιπποειδών πλην της πανώλους των ιπποειδών πρέπει να περιληφθεί στον εν λόγω κατάλογο.
            
         
               (5)
            
            
               Κατά συνέπεια, ο κανονισμός (ΕΚ) αριθ. 882/2004 πρέπει να τροποποιηθεί ανάλογα.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Η Agence Française de Sécurité Sanitaire des Aliments (AFSSA), που εδρεύει στη Γαλλία, με τα ερευνητικά της εργαστήρια για τις παθήσεις και τις νόσους των ζώων και για τις παθήσεις και τις νόσους των ιπποειδών, ορίζεται κοινοτικό εργαστήριο αναφοράς για τις νόσους των ιπποειδών, πλην της πανώλους των ιπποειδών, από την 1η Ιουλίου 2008 έως την 30ή Ιουνίου 2013.
   2.   Οι λειτουργίες, τα καθήκοντα και οι διαδικασίες συνεργασίας του κοινοτικού εργαστηρίου αναφοράς που αναφέρεται στην παράγραφο 1 με τα εργαστήρια που είναι υπεύθυνα για τη διάγνωση των λοιμωδών νόσων των ιπποειδών στα κράτη μέλη καθορίζονται στο παράρτημα του παρόντος κανονισμού.
   Άρθρο 2
   Στο κεφάλαιο ΙΙ του παραρτήματος VII του κανονισμού (ΕΚ) αριθ. 882/2004 προστίθεται το ακόλουθο σημείο 14:
   
      
                  «14.
               
               
                  Κοινοτικό εργαστήριο αναφοράς για τις νόσους των ιπποειδών πλην της πανώλους των ιπποειδών
                  
                              AFSSA — (Laboratoire d’études et de recherches en pathologie animale et zoonoses/Laboratoire d’études et de recherche en pathologie équine)
                           
                        
                              F-94700 Maisons-Alfort
                           
                        
                              Γαλλία.»
                           
                        
            
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 28 Φεβρουαρίου 2008.
      
         
            Για την Επιτροπή
         
         Μάρκος ΚΥΠΡΙΑΝΟΫ
         
         
            Μέλος της Επιτροπής
         
      
   
   
      (1)  ΕΕ L 224 της 18.8.1990, σ. 42. Οδηγία όπως τροποποιήθηκε τελευταία με την οδηγία 2006/104/ΕΚ (ΕΕ L 363 της 20.12.2006, σ. 352).
   
      (2)  ΕΕ L 165 της 30.4.2004, σ. 1, όπως διορθώθηκε στην ΕΕ L 191 της 28.5.2004, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1791/2006 του Συμβουλίου (ΕΕ L 363 της 20.12.2006, σ. 1).
   
      ΠΑΡΑΡΤΗΜΑ
      Λειτουργίες, καθήκοντα και διαδικασίες συνεργασίας του κοινοτικού εργαστηρίου αναφοράς για τις νόσους των ιπποειδών, πλην της πανώλους των ιπποειδών, με τα εργαστήρια που είναι υπεύθυνα για τη διάγνωση των λοιμωδών νόσων των ιπποειδών στα κράτη μέλη
      Με την επιφύλαξη των γενικών λειτουργιών και καθηκόντων των κοινοτικών εργαστηρίων αναφοράς στον τομέα της υγείας των ζώων σύμφωνα με το άρθρο 32 παράγραφος 2 του κανονισμού (ΕΚ) αριθ. 882/2004, το κοινοτικό εργαστήριο αναφοράς (ΚΕΑ) για τις νόσους των ιπποειδών, πλην της πανώλους των ιπποειδών, ασκεί τα ακόλουθα καθήκοντα και λειτουργίες:
      
                  1.
               
               
                  Το ΚΕΑ εξασφαλίζει, όταν χρειάζεται, τις επαφές μεταξύ των εθνικών/κεντρικών εργαστηρίων των κρατών μελών για τις νόσους των ιπποειδών ή με παραρτήματα διαγνωστικών εργαστηρίων που ασχολούνται με συγκεκριμένους παθογόνους παράγοντες ή ομάδες παθογόνων παραγόντων των νόσων των ιπποειδών που αναφέρονται στο παράρτημα A της οδηγίας 90/426/ΕΟΚ και στο παράρτημα Δ κεφάλαιο II σημείο A της οδηγίας 92/65/ΕΟΚ του Συμβουλίου, με εξαίρεση την πανώλη των ιπποειδών, και ιδίως:
                  
                              α)
                           
                           
                              βρίσκεται στην πρωτοπορία της βιομηχανίας ιπποειδών, σε στενή επαφή με τους φορείς που είναι αρμόδιοι για τους ίππους ιπποδρομιών και αγώνων, ούτως ώστε:
                              
                                          i)
                                       
                                       
                                          να εξασφαλίζει την έγκαιρη προειδοποίηση, να εκτιμά και, ει δυνατόν, να προβλέπει τον κίνδυνο που προκύπτει από νέες νόσους και ιδιαίτερες επιδημιολογικές καταστάσεις·
                                       
                                    
                                          ii)
                                       
                                       
                                          να παρακολουθεί την κατάσταση των σχετικών νόσων σε παγκόσμιο και περιφερειακό επίπεδο δεχόμενο σε τακτική βάση δείγματα που λαμβάνονται επιτόπου στα κράτη μέλη και σε τρίτες χώρες που συνδέονται γεωγραφικά ή εμπορικά με την Κοινότητα όσον αφορά το εμπόριο ιπποειδών ή προϊόντων που προέρχονται από τα εν λόγω ζώα·
                                       
                                    
                        
                              β)
                           
                           
                              τυποποιεί και χαρακτηρίζει τους παθογόνους παράγοντες από πλευράς αντιγόνου και γονιδιώματος, όπου αυτό κρίνεται σκόπιμο και αναγκαίο, π.χ. για σκοπούς επιδημιολογικής παρακολούθησης ή επαλήθευσης διαγνώσεων, από δείγματα που αναφέρονται στο στοιχείο α) σημείο ii), και
                              
                                          i)
                                       
                                       
                                          ανακοινώνει χωρίς καθυστέρηση τα αποτελέσματα των ερευνών αυτών στην Επιτροπή, στο σχετικό κράτος μέλος και στο οικείο εθνικό/κεντρικό εργαστήριο·
                                       
                                    
                                          ii)
                                       
                                       
                                          ταυτοποιεί τους υπαίτιους παθογόνους παράγοντες, αν χρειάζεται σε στενή συνεργασία με τα περιφερειακά εργαστήρια αναφοράς που υποδεικνύει ο Παγκόσμιος Οργανισμός Υγείας των Ζώων (OIE)·
                                       
                                    
                        
                              γ)
                           
                           
                              συγκεντρώνει και διατηρεί ενημερωμένη σειρά παθογόνων παραγόντων και στελεχών τους και ενημερωμένη σειρά ειδικών ορών κατά των νόσων των ιπποειδών·
                           
                        
                              δ)
                           
                           
                              αναλαμβάνει την καταγραφή των τεχνικών που χρησιμοποιούνται σήμερα στα διάφορα εργαστήρια, ούτως ώστε:
                              
                                          i)
                                       
                                       
                                          να προτείνει τυποποιημένες δοκιμασίες και διαδικασίες δοκιμασιών ή ορούς αναφοράς για σκοπούς εσωτερικού ποιοτικού ελέγχου·
                                       
                                    
                                          ii)
                                       
                                       
                                          να αναπτύξει νέες διαγνωστικές διαδικασίες που θα καταστήσουν τις εισαγωγές ιπποειδών ασφαλέστερες και τις εξαγωγές τους ανταγωνιστικότερες·
                                       
                                    
                        
                              ε)
                           
                           
                              συμβουλεύει την Επιτροπή για όλα τα θέματα που σχετίζονται με τις νόσους των ιπποειδών που αναφέρονται στο παράρτημα A της οδηγίας 90/426/ΕΟΚ ή στο παράρτημα Δ κεφάλαιο II σημείο A της οδηγίας 92/65/ΕΟΚ ή υπόκεινται σε άλλη κοινοτική νομοθετική πράξη σχετική με την υγεία των ζώων· το καθήκον αυτό περιλαμβάνει την παροχή συμβουλών για πιθανό εμβολιασμό, για τις καταλληλότερες υγειονομικές δοκιμασίες που απαιτούνται για το εμπόριο και τις εισαγωγές, για την αξιολόγηση νέων εμβολίων καθώς και για θέματα που αφορούν την επιδημιολογία των διαφόρων νόσων των ιπποειδών.
                           
                        
            
                  2.
               
               
                  Το ΚΕΑ υποστηρίζει τα εθνικά/κεντρικά εργαστήρια στα καθήκοντά τους, και ιδίως:
                  
                              α)
                           
                           
                              φυλάσσει και προμηθεύει στα εθνικά/κεντρικά εργαστήρια αντιδραστήρια και υλικά προς χρήση στη διάγνωση νόσων των ιπποειδών, όπως ιούς ή άλλους παθογόνους παράγοντες ή/και αδρανοποιημένα αντιγόνα, τυποποιημένους ορούς, κυτταρικές σειρές και άλλα αντιδραστήρια αναφοράς·
                           
                        
                              β)
                           
                           
                              διατηρεί εμπειρογνωμοσύνη σχετικά με τις νόσους των ιπποειδών, συμπεριλαμβανομένων των νέων νόσων, ώστε να μπορεί να γίνεται γρήγορα η διαφορική διάγνωση·
                           
                        
                              γ)
                           
                           
                              προωθεί την εναρμόνιση της διάγνωσης και εξασφαλίζει την επάρκεια των δοκιμασιών στο εσωτερικό της Κοινότητας, οργανώνοντας και πραγματοποιώντας περιοδικές συγκριτικές δοκιμές και ασκήσεις εξωτερικής διασφάλισης ποιότητας σχετικά με τη διάγνωση νόσων των ιπποειδών σε κοινοτικό επίπεδο και διαβιβάζοντας περιοδικά τα αποτελέσματα των εν λόγω δοκιμών στην Επιτροπή, στα κράτη μέλη και στα εθνικά/κεντρικά εργαστήρια·
                           
                        
                              δ)
                           
                           
                              καθιερώνει σταδιακά και στη συνέχεια εξακολουθεί να διενεργεί διεργαστηριακές δοκιμασίες επάρκειας·
                           
                        
                              ε)
                           
                           
                              πραγματοποιεί έρευνες και μελέτες με στόχο την ανάπτυξη βελτιωμένων μεθόδων καταπολέμησης των νόσων σε συνεργασία με τα εθνικά/κεντρικά εργαστήρια και σύμφωνα με το ετήσιο πρόγραμμα εργασίας του και αναπτύσσει βέλτιστες μεθόδους για τη διάγνωση και τη διαφορετική διάγνωση.
                           
                        
            
                  3.
               
               
                  Το ΚΕΑ παρέχει πληροφορίες και περαιτέρω κατάρτιση, και ιδίως:
                  
                              α)
                           
                           
                              συγκεντρώνει στοιχεία και πληροφορίες για τις μεθόδους διάγνωσης και διαφορικής διάγνωσης που χρησιμοποιούνται στα εθνικά/κεντρικά εργαστήρια και διαβιβάζει τις πληροφορίες αυτές στην Επιτροπή και τα κράτη μέλη·
                           
                        
                              β)
                           
                           
                              λαμβάνει και εφαρμόζει τα αναγκαία μέτρα για τη μετεκπαίδευση ειδικών στην εργαστηριακή διάγνωση, με στόχο την εναρμόνιση των διαγνωστικών τεχνικών·
                           
                        
                              γ)
                           
                           
                              παρακολουθεί τις εξελίξεις στην επιδημιολογία των νόσων των ιπποειδών·
                           
                        
                              δ)
                           
                           
                              οργανώνει ετήσιο συνέδριο, στο οποίο οι εκπρόσωποι των εθνικών/κεντρικών εργαστηρίων μπορούν να εξετάζουν τις διαγνωστικές τεχνικές και την πρόοδο που έχει σημειωθεί σε θέματα συντονισμού.
                           
                        
            
                  4.
               
               
                  Ακόμη, το ΚΕΑ:
                  
                              α)
                           
                           
                              εκτελεί πειράματα και δοκιμές υπαίθρου σε συνεννόηση με την Επιτροπή, προσανατολισμένα προς τη βελτίωση της καταπολέμησης των νόσων των ιπποειδών·
                           
                        
                              β)
                           
                           
                              επανεξετάζει στο συνέδριο των εθνικών/κεντρικών εργαστηρίων αναφοράς τις σχετικές απαιτήσεις που καθορίζονται για τις δοκιμασίες στο εγχειρίδιο προδιαγραφών του OIE για τις δοκιμασίες διάγνωσης και τα εμβόλια για τα χερσαία ζώα·
                           
                        
                              γ)
                           
                           
                              επικουρεί την Επιτροπή στην επανεξέταση των συστάσεων του OIE (κώδικας υγείας χερσαίων ζώων και εγχειρίδιο προδιαγραφών για τις δοκιμασίες και τα εμβόλια).